google/wiki40b huggingface dataset:
Drabantgarden

Drabantgarden ble opprettet 6. februar 1571 av kong Frederik II av Danmark som en livgarde. Drabantgarden var kongens livvakt i krig og fred.
Den bestod av 50 mann og én fører – alle offiserer fra hæren. Disse hadde flere privilegier, blant annet hadde de intet forbrutt hvis de i ærlig kamp, etter forlik hadde vært forsøkt, slo en mann ihjel.
I 1666 ble Drabantgarden innlemmet i Hæren og i 1685 uyvidet til 6 kompanier. Hovedparten av gardens personnel falt i slaget ved byen Gadebusch i Tyskland under Den store nordiske krig.
Kong Christian VI benyttet Drabantgarden som slottsvakt, men derutover hadde garden også vakttjeneste ved Høyesterett.
Drabantenes våpen var fra starten hellebard, med spyd, økse og hake kalt partisan. I 1703 ble gardens bevæpning endret til flintegeværer.
Gardens musikkinstrumenter bestod av pauker og signaltrommer, og deres oppgave var å ledsage kongen på hans reiser, delta i hoffester med underholdning for kongen og hans gjester, hvor de også spilte andre instrumenter. Eksempelvis gikk garden i spissen for kong Christian IVs kroningsopptog med fanfarehorn, pauker, trommer og fløyter.
I august 1763 ble Drabantgarden oppløst likesom Grenaderkorpset og innlemmet i Den Kongelige Livgarde. Medlemmene forsatte som offiserer i andre hærenheter, men frem til 1848 ble det fortsatt utstasjonert drabantvakter ved særlige høytidlige anledninger i kongehuset.
I dag anvendes navnet Drabantgarden av Hillerød Bygarde, som ble opprettet i 400-året for gardens opprettelse 1971.
Shinya Nishikawa

Karriere

Shinya Nishikawa startet sin profesjonelle karriere i Yokohama Marinos i 1993.
Domstollignende organ

Et domstollignende organ er et forvaltningsorgan med karakter av en domstol. Slike forvaltningsorganer kjennetegnes av en betydelig grad av faglig uavhengighet og har kompetanse til å fatte bindende avgjørelser som løser rettslige konflikter i samfunnet. Avgjørelsene som treffes kan imidlertid bringes inn for og overprøves av de alminnelige domstolene.
Domstollignende organer er organisert utenfor det ordinære forvaltningshierarkiet og kan bare i begrenset utstrekning instrueres av overordnede forvaltningsorganer.
FNs økonomiske kommisjon for Asia og Stillehavet

FNs økonomiske kommisjon for Asia og Stillehavet er et samarbeidsorgan om økonomisk utvikling for landene i Asia og Stillehavet. Det sorterer under FNs økonomiske og sosiale råd, som har fem kommisjoner for forskjellige verdensdeler. Hovedkontoret ligger i Bangkok i Thailand.
Listen When Alone

Listen When Alone er debutalbumet til Kristian Valen. Albumet kom ut i 2004 og inneholdt blant annet singlene Still Here, I Surrender, Living The Dream og If I Was.
Tvilling (mineraler)

Tvilling (mineraler) er krystaller av et mineral som har vokst sammen.
Compton Gamma Ray Observatory

Compton Gamma Ray Observatory (CGRO) var det andre av NASAs «Great Observatories» som ble skutt ut i rommet. Teleskopet etterfulgte Hubble Space Telescope. CGRO ble oppkalt etter Arthur Holly Compton (Washington University in St. Louis) som ble tildelt Nobelprisen i fysikk (1927) for hans oppdagelse av Compton-effekten ved spredning av røntgenstråling og gammastråling på elektroner.
CGRO ble bygd av TRW (nå Northrop Grumman Aerospace Systems) i Redondo Beach, CA. Etter fjorten års arbeid og testing ble observatoriet sendt opp med romfergen Atlantis (STS-37) den 5. april 1991 og var i drift frem til den gikk ut av bane 4. juni 2000. Den ble plassert i lav bane rundt jorden (450 km) for å unngå Van Allen-beltene. Det var den tyngste astrofysiske nyttelasten som noensinne var blitt flydd på den tiden med en vekt på 17 000 kg.
CGRO er en del av NASAs «Great Observatories»-serie, sammen med Hubble Space Telescope, Chandra X-ray Observatory og Spitzer Space Telescope.
Morten Harkets diskografi

Morten Harkets diskografi er en oversikt over Morten Harkets plateutgivelser fra 1984.
Tennessee Gas Pipeline

Tennessee Gas Pipeline er en rørledning for naturgass fra Pennsylvania til New York.
Statoil kjøpte i 2010 en andel i rørsystemet. Rørene skal kunne frakte gass fra det landbaserte skifergassfeltet Marcellus i Pennsylvania der Statoil er deleier med 32,5 prosent.
Landslaget for norskundervisning

Landslaget for norskundervisning (LNU) er en landsomfattende ideell organisasjon som arbeider for å styrke norskfaget på alle undervisningstrinn fra barnehage til universitet. LNU er språk- og fagpolitisk uavhengig og ønsker å være en pådriver til debatt om norskfaglige emner både innen undervisningssektoren og i samfunnet ellers. LNU gir ut tidsskriftet Norsklæreren og aktuelle norskfaglige bøker i en egen skriftserie i samarbeid med Fagbokforlaget.
Astringerende

Astringerende eller adstringerende (fra latin: adstringens, «sammentrekkende») betyr snerpende. Det brukes om stoffer som evner å trekke sammen eller tørke ut biologisk vev, som hud og slimhinner. Disse stoffene er viktige i matvarer og i medisiner. De kan hjelpe til å hele sår, motvirke betennelser og til å stoppe diaré.
Innerbarken til almtreet var en gang en apotekdroge Cortex ulmi interior som ble brukt som blodrensende middel. Den ble regnet for å være astringerende.
Når slike stoffer blandes i en ansiktskremer og brukes som lotion, da den har en astringerende virkning.
Et viktig eksempel på slike stoffer er tanniner.
Valley Boys

Valley Boys var et norsk rockeband stiftet av 16-årige Hans Rotmo. Det var sammensatt av en gjeng gutter fra Helgådalen i Verdal. Da gruppa stilte opp i Trøndersk mesterskap i rock på Steinkjer i 1965, ble de absolutt sist. Hans Rotmo spilte bass i bandet, og etter dette mesterskapet la han bassen på hylla. I 1982 hadde Rotmo et nytt band som han også kalte Valley Boys. De ga ut plata Løkka i livet. I dette bandet spilte, foruten Rotmo på mandolin, Gunnar Pedersen gitar, Alf Skille piano og trekkspill, Tor Evensen el-bass og Knut Stensholm trommer. Åge Aleksandersen var produsent for plata.
Øyuvsbu

Øyuvsbu er en selvbetjent turisthytte i Setesdalsheiene drevet av DNT Sør.
Hytta ble bygget i 1948, opprustet siste gang i 1995. På Øyuvsbu er det 34 sengeplasser.
Suzerenitet

Suzerenitet betyr opphøyet over en annen stat. Begrepet brukes i folkeretten som en motsetning til halvsuverenitet. Når en stat eller nasjon utøver et protektorat over en annen stat sies det at den utøvende staten har suzerenitet.
Ved handarbeidet

«Ved handarbeidet» er et skillingstrykk skrevet av Claus Frimann (1746–1829) til en tradisjonell melodi. Frimann ga ut samlingene «Almuens sanger» i 1790 og «Den syngende søemand» i 1793.

Teksten

1.Så knytter jeg traad,

saa øver jeg haanden i qvindelig daad.

Ved haanden at hænge man bliver saa træt,

ved haanden at røre gaar tiden saa let,

jeg knytter ei silke, jeg knytter ei guld

min traad er af uld.
2.Min uldende traad

naar vinteren bruser skal varme min fod,

med intet på stikke med intet paa teen

saa mangen maae skiælve paa islagte steen

Gud see til de usle som nøgne og blaa,

i snee vandet gaae.
3.Jeg knytter kun traad,

jeg knytter ei baand af ugudeligt raad.

Viig langt fra mitt hierte du mørkhedens aand,

som lærer at binde bestrikkende baand.

Skal mennesket knytte for menneskets barn

et fangende garn.
4.Min knyttede traad

mig minder om livet mitt liv er en traad,

hver maskeklæd stikke er fuldendte dag.

Hver maske hver knude et pulsaareslag

naar livet har ende o gud i sin haand

annam da min aand.
KRS Ultra 2016

KRS Ultra 2016 var første gang KRS Ultra ble arrangert. Løpet ble arrangert 9. april 2016. Løpet var 60 km langt.
Terje Gjengedal

Biografi

Gjengedal ble utdannet sivilingeniør ved NTH hvor han også tok doktorgrad. Han har vært forsker og førsteamanuensis ved NTH og senere professor ved NTNU og ved Høgskulen i Narvik, ved Universitetet i Agder og ved NMBU på Ås. Han har vært gjesteforeleser ved University of Minnesota og ansatt som seniorforsker i ABB. Han har tidligere vært leder for Statkraft sin utviklingsavdeling for vannkraft, vindkraft og andre energiformer. Han har vært  FoU-direktør i Statnett og konsernsjef i SFE. Han er nå professor ved Universitetet i Tromsø..
Gjengedal er bosatt i Ås kommune i Akershus. Han er yngre bror av tannlege og tidligere friidrettsutøver Harald Gjengedal, og nevø av den tidligere høydehopperen Rune Gjengedal.

Priser

Gjengedal har mottatt flere nasjonale og internasjonale priser for sitt arbeid.
Han fikk blant annet Elkraftprisen i 2005.
Mulen

Mulen er et boligområde i strøket Ladegården i Bergen, like syd for Sandviken. Mulen ligger rundt Mulelvens gamle løp, med Christinegård i nord, Meyermarken i vest, Fjellveien i øst og Mathismarken i sør. Mulen utgjøres av de øvre delene av Øvre Sandviksveien, Gutenbergsveien, den nederste delen av Persenbakken, samt Mulesvingen opp til Fjellveien.
Området nevnes av og til som en del av «Hødden», men det opprinnelige Hødden-området ligger lenger mot sør.

Navnet «Mulen»

Navnet «Mulen» henspiller kanskje på omfattende mølledrift langs Mulelven frem til 1900-tallet. På 1200-tallet kaltes Mulelven og dalen den rant nedover henholdsvis Mylnuelfr og Mylnudalr - Mølleelven og Mølledalen. 
Mulen er også navnet på den sydligste delen av Sandviksfjellet, like nord for Skredderdalen, som markerer skillet mellom Sandviksfjellet og Fløyfjellet. En annen forklaring på navnet «Mulen» er at denne fjellsiden sett fra innseilingen til Bergen kan minne om en dyremule.

Historie

Tidlig på 1300-tallet var området eid av lagmann Eindride Simonsson, som hadde gård, åker, eng, husdyr og mølle langs Mulelven. Siden ble Mulen en del av eiendommen Lille Sandviken (Småmøllen). I 1877 solgte eieren Christian Hagelsteen 1877 mulelvvassdraget til Bergen kommune, som ønsket å bygge ut vannforsyningen til den nordlige Fjellsiden.

Bebyggelse

Ved siden av gammel grendebebyggelse rundt Mulebakken, er området i dag preget av flere yrkesbaserte boligbyggefellesskap fra 1910- og 1920-årene. Eksempler er Typografenes Boligfellesskap (Typebyen, bygget 1911-1912), Kommunefunksjonærenes Byggeselskap (1916) og Renovasjonsarbeidernes Boligselskap (1929). 
«Badstuen», som er klubbhuset til IL Varegg (fotball og orientering), ligger i muleområdet. Det samme gjør Mulebanen fotballbane og Mulesvingen barnehage, med lysthuspaviljongen Mon Plaisir like ved siden av.

Administrasjon

Administrativt tilhører Mulen Bergenhus bydel i Bergen. Den er også grunnkrets 12010623 i Sandviken delområde i Bergen. Nabolaget har poststed 5034 Bergen.
Homophileurus integer

Utseende

En middelsstor (gjerne 25-30 millimeter), avlang, blankt svart hornbille. Hos denne slekten er pronotum mye bredere enn langt, med en bred og dyp midtfure, hvelvet og blankt. Hannen har to korte horn i pannen, langt ut på sidene. Dekkvingene har grove og sterke punktstriper.

Levevis

Larvene utvikler seg i tuene/reirene til trelevende termitter . De lever av termittene og det er sannsynlig at de kan gjøre betydelig skade på koloniene. De voksne billene kan også finnes inne i termitt-tuene, de flyr også om natten og kommer gjerne til lys.

Utbredelse

Arten er kjent fra Panama, Guyana og Brasil.
Gaven (TV-film)

Handling

Etter flere år som husmor blir Lilly ansatt ved et bosenter for eldre, hvor hun treffer den gamle sjømannen Erik. I motsetning til Lilly har han opplevd det meste. Erik tror ikke livet har noe mer å by på, men det var innen han møtte Lilly.
Rialtobroen

Rialtobroen (italiensk: Ponte di Rialto) krysser Canal Grande i Venezia. Det er den eldste broen som krysser kanalen, og broen med sine handelsboder er et av de mest kjente landemerkene i byen.
I 1181 bygget Nicolò Barattieri en pongtongbro over Canal Grande. Den ble kalt Ponte della Moneta, kanskje fordi det var en myntprodusent ved det østlige brofeste.
Markedet i Rialto på den østlige siden av broen utviklet seg og ble viktigere. Dette økte trafikken på pongtongbroen. Omkring 1250 ble den erstattet av en trebro. Den fikk et midtparti som kunne heves for å slippe gjennom høye skip. Markedsstedet gav nå navn til broen. I første halvdel av det 15. århundre ble det bygget to rader med butikker på langs av broen. Utleie av disse butikkene ga inntekt til Venezias myndigheter, noe som bidro til broens vedlikehold.
Vedlikehold var essensielt for trebroen. Den ble skadet av brann i revolten som Bajamonte Tiepolo ledet i 1310. I 1444 kollapset broen av vekten av folkemengden som ville se en båtparade. I 1524 var det på ny en kollaps.
Ideen om en bro av sten kom i 1503. I de etterfølgende årtiene var det flere prosjekter som ble vurdert. Myndighetene ba i 1551 om å få forslag til å fornye broen. Berømte arkitekter som Jacopo Sansovino, Palladio og Vignola la alle frem forslag som fordi de baserte seg på flere buer, ikke ble antatt.
Den nåværende stenbroen ble designet av Antonio da Ponte. Det ble en bro med ett spenn, og den ble ferdig i 1591. Den har klare likheter med trebroen den erstattet. To ramper leder opp til den sentrale protico. På begge sider av portikoen har rampene rader med butikker. Arkitekten Vincenzo Scamozzi var så skeptisk til broens konstruksjon at han spådde at den ikke ville bestå. Imidlertid har broen etterhvert blitt et av Venezias kjennemerker. Brobuen støttes på hver side av kanalen av 6000 skråstilte tømmerstokker (lerk eller eik) som er hamret/kjørt ned i lagunens bunn.
Maddalena Casulana

Liv

Bortsett fra det Casulana skriver i utgivelsene sine vet en nesten ingen ting om livet hennes.
Navnet tyder på at hun ble født i Casole d'Elsa ved Siena. Hun bar også tilnavnet «Vicentina», og Vicenza er det eneste stedet hun med sikkerhet kan knyttes til. Musikkutdanning fikk hun i Firenze. Hun oppholdt seg formodentlig mye i Venezia siden de fleste verkene hennes ble publisert der. Mange venetianere kommenterte også ferdigheter hennes. Basert på informasjon i dedikasjonene hennes har hun sannsynligvis dessuten hatt opphold i Verona, Milano og Firenze.

Virke

Casulana fikk utgitt fire firstemmig madrigaler i første bind av antologien  Il Desiderio (1566). 
I 1568 publiserte hun sin første bok med egenskrevne madrigaler, Il primo libro di madrigali a quattro voci, formodentlig den første trykte utgivelsen av en kvinnelig komponist i vestlig musikkhistorie. I dedikasjonen til Isabella de' Medici skriver Casulana at hun ønsket å vise feilen menn gjør når de påstår at intelligens er forbeholdt deres kjønn og nekter for at lignende evner kan finnes hos kvinner. Sannsynligvis ble hun tidlig berømt, for samme år oppførte Orlando di Lasso Casulanas femstemmige verk Nil mage iucundum under bryllupet til hertug Vilhelm V av Bayern og Renata av Lothringen. Musikken er tapt, bare Nicolò Stopios tekst er bevart.
I 1570 gav Casulana ut sin andre madrigalsamling, Il secondo libro di madrigali a quattro voci, dedisert Antonio Londino, en magistrat i bystaten Milano. Dette er den eneste av Casulanas samlinger som er bevart i sin helhet. 
Deretter ble det stille fram til Casulana i 1583 gav ut en bok med femstemmige madrigaler, Il primo libro di madrigali a cinque voci. På tittelsida kaller hun seg «Maddalena Mezari detta Casulana Vicentina», og en kan med det gå ut fra at hun i mellomtida hadde giftet seg med en Mezari. Ingenting er kjent om ham.
I en katalog av den venetianske forleggeren Giacomo Vincenti fra 1591 listes det opp to bøker firstemmige madrigaler med religiøs tekst: «Casulana, Spirituali, Primo, & Secondo». Disse er tapt.
Flere av tidens komponister viste stor aktelse for Casulana, eksempelvis Philippe de Monte og Orlando di Lasso. Den venetianske hoffmusikeren Massimo Troiano omtalte henne som  en «virtuosissima» på lutt. 
Casulanas stil er moderat kontrapunktisk. Bruken av kromatikk minner om madrigalene til Luca Marenzio og Philippe de Monte, men hun unngår de ekstreme kromatiske eksperimentene til komponister som Luzzasco Luzzaschi og Carlo Gesualdo fra Ferraraskolen. Melodilinjene er sangbare og tekstnære.
Alex Osborn

Bakgrunn

Osborn vokste opp i New York. Han ble uteksaminert fra Hamilton College, og forsøkte seg deretter som journalist i Buffalo, New York. Han arbeidet for avisene Buffalo Times og Buffalo Express, og fikk sparken fra den siste avisen på grunn av manglende ferdigheter. 
I 1919 var Osborn med å starte reklamebyrået BDO. Han hadde også en sentral rolle da BDO fusjonerte med George Batten Company, som resulterte i BBDO.
Stenbukkens vendekrets

Stenbukkens vendekrets, er den breddegraden (23° 26' 22" sør for ekvator), som solen når opp til senit ved vintersolverv ca. 22. desember. Grovt sett finner man den tropiske klimasonen mellom Stenbukkens vendekrets og Krepsens vendekrets.
Breddesirkelens lengde ved vendekretsene er 36 787,559 km. Den flytter seg over 14 m pr. år.
Barbara Dex

Diskografi

Dex har utgitt flere album siden 1993:

Barbara Dex Award

Siden 1997 har den årlige Barbara Dex Award blitt tildelt den verst kledde artisten i Eurovision Song Contest. I årene 1997–2016 ble den stemt frem av leserne til nettsiden House of Eurovision,. Siden 2017 har prisen blitt delt ut av songfestival.be.
NM i hopp uten tilløp 1929

NM i hopp uten tilløp 1929 var en del av NM i friidrett 1929.
Mesterskapet ble arrangert i Bergen 24. mars.
Norgesmesterskapet i boksing 1914

Norgesmesterskapet i boksing 1914 ble arrangert av Idrætsforeningen Ørnulf 13. desember i Tivoli Cirkus, Kristiania.
Kongepokalen ble for første gang delt ut i boksing og var satt opp i letteste vektklasse. Finn Johansen vant pokalen i fjærvekt.
Lysakerfjorden

Lysakerfjorden er den delen av indre Oslofjord som ligger mellom Fornebu og Bygdøy. Ved Lysakerfjorden ligger Lysaker og Vækerø. Nordøst i fjorden ligger øya Killingen, og nord for Killingen går Bestumkilen inn mot Skøyen.
Lysakerfjorden går forbi Lysaker Brygge med hurtigbåten til Nesodden og det store kontorkomplekset Godthaab Lysakerfjorden.
Carlton Palmer

Klubbkarriere

Palmer startet sin spillerkarriere hos West Bromwich Albion FC, hvor han skrev under på en proffkontrakt i desember 1984. Han fikk sin seriedebut for WBA i september 1985, da han kom inn som innbytter i kampen mot Newcastle United FC. Etter å ha spilt over 120 seriekamper for klubben meldte han overgang til Sheffield Wednesday FC i februar 1989 på en overgangssum verdt 750 000 pund. Der etablerte han seg fast på midtbanen på øverste nivå, og fikk over 200 seriekamper frem til 1994. Han var også en del av et Wednesday-lag som spilte seg frem til finalene i FA-cupen og ligacupen i 1993, som begge var mot Arsenal FC.
I juni 1994 ble Palmer kjøpt av Leeds United FC og manager Howard Wilkinson for 2,6 millioner pund, og etablerte seg i et Leeds-lag som i denne perioden var en middelhavsfarer i Premier League. Han spilte i sin andre ligacupfinale i 1996, da Leeds møtte Aston Villa FC i en kamp som endte med tap 0–3. Etter at Wilkinson fikk sparken som manager i september 1996 og ble erstattet av George Graham, fikk Palmer færre kamper i startoppstillingen. I september 1997 ble han kjøpt av Southampton FC og manager Dave Jones for én million pund. På to sesonger fikk han kun 45 seriekamper, og i januar 1999 ble han solgt videre til Nottingham Forest FC for 1,1 millioner pund.
Etter oppholdet i Southampton og Nottingham Forest var karrieren på hell, og oppholdene hos de fremtidige klubbene ble desto kortere. Etter å ha blitt solgt til Coventry City FC i september 1999 gikk han så videre til låneopphold hos klubbene Watford FC og gamleklubben Sheffield Wednesday frem til 2001, før han deretter gikk inn som spillende trener hos Stockport County FC og siden hos Mansfield Town FC. Han la deretter opp som aktiv spiller i midten av september 2005.

Internasjonal karriere

Palmer fikk sin landslagsdebut for det engelske herrelandslaget den 29. april 1992 mot Russland, en kamp som endte uavgjort 2–2. Han ble deretter tatt ut i landslagstroppen til EM i fotball 1992 i Sverige av landslagstrener Graham Taylor. Her spilt han sentral midtbane i Englands tre kamper mot henholdsvis Danmark (0–0), Frankrike (0–0) og Sverige (1–2), men fikk ikke spille noen flere kamper i det (for Englands del) mislykkede mesterskapet.
Han spilte deretter åtte kamper under Englands kvalifisering til VM i fotball 1994, hvor han fikk sitt første og eneste mål mot San Marino. England klarte ikke å kvalifisere seg til verdensmesterskapet og han ble ikke tatt ut til flere landskamper under den nye landslagssjefen Terry Venables.

Trenerkarriere

Palmers trenerkarriere startet i november 2001, da han ble utnevnt til spillende manager for Stockport County FC. Han fikk deretter sparken i september 2003 etter manglende resultater, men i november 2004 tok han over managerrollen i Mansfield Town FC etter tidligere landslagskollega Keith Curle. Etter å ha tilbragt lange perioder i nedrykksposisjon i Football League Two gikk Palmer frivillig av som manager i september 2005.
Iktyose

Iktyose eller ichtyosis er en samlebetegnelse for en rekke forholdsvis sjeldne hudsykdommer. Det finnes mellom 20 og 30 forskjellige typer. De vanligste er Ichthyosis vulgaris, kjønnsbundet ichthyosis, Lamellær ichthyosis, Bulløs ichthyosis og syndromer med Ichthyose (Netherton). Viktig kjennetegn er at huden blir tørr, fortykket og skjell-lignende. På grunn av dette er iktyose også kjent som «fiskehud».
De alvorligste typene er lamellær og bulløs ikytose og syndromer forbundet med Ichthyose (Netherton). Av disse er lamellær den vanligste i Norge. De største problemer forbundet med denne typen er blant annet kløe, tørre øyne, nedsatt svettefunksjon, dårlig temperaturregulering, sprekkdannelse under føttene og et annerledes utseende. De fleste som har til dels alvorlige og smertefulle symptomer vil likevel hevde at det mest hemmende er et skjemmende utseende og sjenanse forbundet med dette.
Den vanligste varianten av iktyose er genetisk betinget og er altså arvelig. Det finnes også en ervervet variant av iktyopse, men den er svært sjelden.

Forekomst

Den vanligste formen, hereditær ichthyosis vulgaris, rammer 1 av 300 mennesker og forekommer over hele verden. De sjeldneste formene rammer kun 1 av 300.000 individer.

Slik fungerer iktyose

Normal hud fornyer seg stadig, ved at hudceller dør og siden flasser av. Normal «levetid» for hud er ca. 14 dager. Når den flasser gjør den det i så små partikler at det normalt ikke synes. 
Iktyose skyldes et defekt dominant gen som ennå ikke er lokalisert, men som indirekte fører til for lite av proteinet fillaggrin i det øverste levende cellelaget i overhuden. Dette gjør at hudcellene ikke lenger har normal «levetid», og «hoper seg opp». De ulike typene av iktyose hoper seg opp enten ved at cellene produseres så raskt at kroppen ikke klarer å kvitte seg med døde celler, eller, som ved Vulgaris-typen, den produseres med et noen lunde normalt tempo, men flasser ikke når de skal. Resultatet blir, i prinsippet, det samme uansett type.

Behandling

Iktyose kan så langt ikke kureres, men dempes gjennom bruk av fete kremer og salver. Symptomene ved enkelte av iktyosetypene kan fjernes helt eller delvis ved hjelp av retinoider, for eksempel gjennom Acitretin (Neotigason). Retinoider har en normaliserende virkning på «opphopingsprosessen», men har en del alvorlige bivirkninger Et sunt kosthold og trening kan være effektivt. Mange har også god effekt med bruk av vitaminer og kosttilskudd, fiskeoljer, Omega 3, Nattlysoljer etc i kapselform.
LiveSTAYalive

«liveSTAYalive» er en singel fra den norske artisten Pernille, utgitt i september 2011 på Sealight Records. Singelen ble innspilt, produsert og mixet på Aanestad Production.
Operasjon Allied Protector

Operasjon Allied Protector var en flernasjonal flåteoperasjon gjennomført av NATO fra mars til august 2009 for å beskytte handelsskip fra av angrep fra sjørøvere i Adenbukten og utenfor Afrikas horn. Operasjonen ble gjennomført av orlogsfartøyer fra Canada, Hellas, Italia, Nederland, Portugal, Spania, Storbritannia, Tyrkia og USA. Oppgavene ble overtatt av Operasjon Atalanta.
Atomfysikk

Atomfysikk er den delen av fysikken som omhandler strukturen og energitilstanden til atomene og videre overgangene til elektronene mellom elektronskallene. Dette omfatter ion og nøytrale atom. 
Begrepet atomfysikk og kjernefysikk blir ofte blandet sammen, og atomfysikk blir ofte forbundet med kjerneenergi og atombomber, men fysikare skiller mellom atomfysikk, som altså omhandler atomet som et system med en kjerne og elektronene rundt, og kjernefysikk som bare omhandler atomkjernene og kjernereaksjonene i atomet.